
Søknad om organisert studiearbeid
Hovedregelen er at opplæring skal gjennomføres på skolen. I enkelte tilfeller kan elever søke om å få gjennomføre organisert studiearbeid utenfor skolen (jf. opplæringsforskriften §9-53). Organisert studiearbeid er ikke en rettighet, men en ordning som kan innvilges etter en konkret vurdering. 
Organisert studiearbeid og skoleadministrative oppgaver som er avtalt og godkjent av avdelingsleder eller rektor på forhånd, regnes ikke som fravær. Organisert studiearbeid kan omfatte arbeid med faglige prosjekter, datainnsamling, feltarbeid, deltakelse på faglige seminarer, besøk ved bedrifter eller utdanningsinstitusjoner, samt annet arbeid som er avtalt med rektor eller avdelingsleder og som er knyttet til kompetansemål i fag. 
Ved behandling av søknaden legges det vekt på elevens totale fravær og fraværsmønster, evne til selvstendig arbeid og at studiearbeidet bidrar til å nå kompetansemål i fag.
Det er ikke anledning til å få innvilget organisert studiearbeid for å ta fri i forbindelse med ferie, fritidsreiser eller andre aktiviteter som ikke er en del av elevens opplæring.
Eleven fyller ut søknadsskjemaet og leverer det til skolen, sammen med eventuell dokumentasjon. Avdelingsleder eller rektor behandler søknaden, registrerer resultatet og informerer eleven og kontaktlæreren om utfallet.

